Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбите изјавени од Ј.З. од Скопје, поднесени против Општина Охрид, по предметот Барање за пристап до информации од јавен карактер, на 05.06.2026 година го донесе следното:

                                                      Р Е Ш Е Н И Е

1.Жалбата изјавена од Ј.З. од Скопје, поднесена против Општина Охрид, заведена во Агенцијата со бр.08-128 на 08.05.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган. 
2.Решението на Имателот на информации бр.03-4852/4 од 12.05.2026 година СЕ ПОНИШТУВА.
	  3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Ј.З. од Скопје, како што е наведено во Жалбата, на 07.04.2026 година поднел Барање за пристап до информации од јавен карактер до Општина Охрид, со кое побарал по е-маил да му се достави електронски запис од следната  информација:  
„1. Дали Општина Охрид во моментов наплаќа данок на промет на недвижен имот при прв промет на станови кои се наоѓаат во објекти со катастарската индикација за намена на зграда А1-1, на кои е пресметан ДДВ со стапка од 5% и кои се продаваат во рок до 5 години по изградбата?
2. Доколку се наплаќа данок на промет на недвижен имот согласно со наведеното во точка 1, по кој точен правен основ (конкретен член  од Законот за даноците на имот)....
3. Дали се наплаќа данок на промет на недвижен имот согласно со наведеното во точка 1, сметано од датумот на влегување во сила на Законот за даноците на имот...
4.Доколку постои разлика во примената на законот за овие објекти врз основа на каков акт (закон, автентично толкување, упатсво или одлука на Општина Охрид, Министерство за финансии или Управа за јавни приходи е направена промената на примената на Законот за даноците на имот?
5.Доколку се наплаќа данок на промет на недвижен имот согласно со наведеното во точка 1, да ми се достави информација:
-Дали и на кој начин граѓаните на Општина Охрид се известени за оваа промена...
-Дали постои јавно објавено известување, упатство или одлука на веб-страницата на Општина Охрид со која се информира јавноста за оваа промена.
6. Одговор од овластените лица во врска со дискриминацијата која се прави помеѓу граѓаните, на кои им е пресметан и наплатен данокот на промет (за кои е применето ослободувањето од член 25 став (1) точка 6 од Законот за даноците на имот)  во однос на граѓаните на кои им се наплатува данокот на промет и не се применува даночното ослободување, при постоење на иста правна и фактичка состојба? “
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба,  заведена во Агенцијата со бр.08-128 на 08.05.2026 година. 
 	Агенцијата, преку е-маил заведен со бр.08-128 од 12.05.2026 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации на 27.05.2026 година испрати мејл до Агенцијата во  прилог на кој достави Решение бр.03-4852/4 од 12.05.2026 година  со кое Барањето на барателот се уважува и достави Одговор на Ваше барање со бр.16-74/2 од 07.05.2026 година. 
	Барателот на информации на 27.05.2026 година достави мејл заведен во Агенцијата со бр.08-128 на 28.05.2026 година, во мејлот  Барателот на информации  наведува „...известувам дека сум делумно задоволен од одговорот... 
1. По точка 1 од барањето е одговорено.
2. По точка 2 е даден општ дговор, но не е доставен конкретен правен основ, односно конкретен член од Законот за даноците на имот врз основа на кој се наплаќа данокот, ниту е образложено зошто не се применува ослободувањето...
3. По точка 3 не е одговорено од кога точно (датум или период)...
4. По точка 4 не се доставени актите на кои се повикува Општина Охрид, односно:
-воспоставената судска пракса на Управен и Виш управен суд;
-препораката/мислењето од Министерство за финансии бр.23-4683/3 од 02.09.2025 година;
-евентуални упатства, одлуки или други акти поврзани со примената на оваа пракса.
5. По точка 5 не е одговорено ....
6. По точка 6 не е одговорено.
	Поради наведеното, останувам кон наводите на поднесената жалба во делот на недоставените информации и документи. “
		Постапувајќи по Жалбата, Агенцијата за заштита на правото на слободен пристап до информациите од јавен карактер истата ја уважи, Решението на Имателот на информации го поништи и предметот го врати на повторно постапување пред првостепениот орган, поради следното:
Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, но, иако донел Решение со кое се уважува Барањето на Барателот за точките  2, 3, 4, 5 и 6 од Барањето, не му ги доставил бараните информации на начин и во форма наведени во Барањето.
Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“.
По разгледувањето на списите во предметот, Агенцијата утврди дека Имателот на информации во врска со побараните информации одговорил во општа форма, наместо да му се одговори конкретно на побараните информации на Барателот со тоа што во Образложението на Решението е само наведено: „...Со Барањето се побараа информации од надлежноста на општината од секторот за даноци пристигна одговор со број 03-4852/3 од 07.05.2026 г се достави одговорот, кој во прилог ви се доставува“ и како прилог кон Решението доставува Одговор на Ваше барање со бр.16-74/2 од 07.05.2026 година од Секторот за даноци и комунални такси.
При повторното постапување по предметното Барање, Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата. 
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


Директор,
                                                                                                                   Петар Гајдов

Доставено до:
- архива на Агенцијата
- жалителот/барател на информацијата
- имател на информацијата

